# Vedlegg til ‘**UNIVERSITETSSKOLEPROSJEKTET -** Underveisvurdering høst 2020’

I opprinnelig avtale med de fire universitetsskolene (Intensjonsavtale mellom REALTEK – NMBU og den enkelte skole), er det lagt inn krav om å gjennomføre en sluttvurdering av Universitetsskoleprosjektet ved prosjektets berammede slutt. Da prosjektet nå videreføres til våren 2025, og det høsten 2020 ble skrevet en detaljert underveisvurdering av prosjektet, vil sluttvurderingen utgå og bli erstattet med en, i denne omgang, mindre omfattende statusrapport med oppdatering på aktiviteter i prosjektet fra høst 2020 – vår 2022.

# AKTIVITETER I PROSJEKTET

## Faste aktiviteter

Det har blitt gjennomført jevnlige halvårige møter for referansegruppa og formøter mellom NMBU og Viken. Her har vi gått gjennom status for prosjektet, og pekt ut veien videre for samarbeidet. Våren 2022 ble det ikke gjennomført et slikt møte da ressurser ble prioritert til å gjennomføre konferansen den 2. juni 2022. Samtidig var det et flertall i referansegruppa som deltok på konferansen, så dette ble et fint samlingspunkt likevel.

Det har blitt gjennomført jevnlige koordinatormøter for å følge opp sakene fra halvårsmøtet, og for å planlegge dag-til-dag aktivitetene i prosjektet.

NMBU har hatt jevnlige møter mellom instituttleder og prosjektkoordinator annenhver uke for å følge opp og koordinere prosjektet.

Forskergruppen ‘UBU i praksis’ har også hatt rundt 2 møter i halvåret med fokus på gjennomføring av og formidling av forskning fra prosjektet.

## Tildeling av FoU-midler til skolene

I 2021 ble hver skole tildelt kr. 50.000 fra NMBU til å stimulere FoU-arbeidet mellom prosjekter i skolen og ansatte ved Institutt for Læringutdanning og Utdanningsvitenskap ved NMBU. Disse midlene har blant annet ført til samarbeid om bruk av microbit i undervisningen på Ås vgs, kantinesatsing på Ski vgs, samarbeid med en skole i Tanzania på Hvam vgs og utvikling av skaperverksted ved Frogn vgs. Midlene ble tildelt etter at skolene hadde sendt inn søknad om midler.

I 2022 ble skolene tilbudt 20.000 kr med samme formål som i 2021, da vi hadde positiv erfaring med at det å tildele midler både skapte aktivitet i skolen og en sterkere kobling mellom skolen og NMBU. Per juni 2022 har Ski vgs og Ås vgs fått tildelt disse midlene basert på at de har sendt faktura til NMBU.

## Digital seminarrekke på NMBU om bærekraft

Våren 2021 startet ILU opp med en digital seminarrekke på bærekraft. Målet med seminarrekka er å formidle bærekraftforskning ved NMBU til lærere. Per juni 2022 har det blitt gjennomført 14 slike seminar (en gang i måneden), med antall deltakere på mellom 30-80 lærere.

## DEKOMP-satsing skoleåret 2021/2022

I skoleåret 2021/2022 har det blitt gjennomført en DEKOMP-satsing for 11 lærere fra Universitetsskolene på 6 samlinger. Satsingen var en del av doktorgradsarbeidet til Rosalie Mathie. I tillegg var Ingrid Eikeland, Astrid Sinnes og Arjen Wals involvert i planlegging og gjennomføring av samlingene.

I samlingene har lærerne jobbet med å reflektere over og utvikle egen UBU-praksis, med støtte fra NMBU. Tilbakemeldingene fra lærerne har vært at det har vært inspirerende å møte lærere på tvers av skolene, og verdifult å få tid til å reflektere over og utvikle egen praksis.

## Ledersamlinger skoleåret 2021/2022

Som en parallell til DEKOMP-satsingen, ble det gjennomført to samlinger for ledelsen. Her deltok mellom 9-12 ledere på samlingene. Alle skolene var representert. Her var det også fokus på å reflektere over og utvikle egen UBU-praksis, med støtte fra NMBU. Astrid Sinnes, Aksel Hugo, Ingrid Eikeland og Rosalie Mathie planla og gjennomførte disse samlingene. Tilbakemeldingene fra ledelsen er at disse samlingene har ført til at de har fått en dypere forståelse av UBU, og hvordan dette kan gjennomføres i praksis.

I tillegg ble det gjennomført en fellessamling for både lærere og ledelsen på Voksenåsen i mars 2022.

## Nasjonal konferanse våren 2022

Den 2. juni 2022 arrangerte Universitetsskoleprosjektet den nasjonale konferansen ‘Skolens rolle i et bærekraftig samfunn: Et helskole-perspektiv’ på NMBU. Målet med konferansen var å samle ulike aktører som er interessert i et helskole-perspektiv til bærekraft. I alt deltok mellom 80-90 personer fysisk, i tillegg til rundt 30 personer som fulgte konferansen digitalt. Deltakerne var alt fra elever, lærere, skoleledere, skoleeier, eksterne aktører, forskere og andre interesserte.

## Videreføring av Universitetsskoleprosjektet 2022-2025

Høsten 2021 ble det bestemt at Universitetsskoleprosjektet videreføres med de samme fire skolene frem til våren 2025. Våren 2022 har Viken og NMBU jobbet med å utarbeide nye avtaler mellom NMBU og Viken, og mellom NMBU og den enkelte skole. Disse avtalene vil bli signert høsten 2022.